Predkladacia správa

Organizácia Spojených národov pre priemyselný rozvoj (UNIDO) vznikla 1. januára 1967 ako súčasť Sekretariátu OSN. Samostatnou odbornou organizáciou systému OSN sa stala v roku 1986. Jej hlavná úloha spočíva v podpore urýchlenia priemyselného rozvoja rozvojových krajín a  krajín s transformujúcou sa ekonomikou. Ide jej zároveň o akceleráciu spolupráce v daných oblastiach na všetkých úrovniach - globálnej, regionálnej, národnej a sektorovej.

Slovensko sa po vstupe do EÚ stáva postupne donorom – poskytovateľom pomoci rozvojovým krajinám.  Doteraz sa Slovensko  v rámci UNIDO aktívne zapájalo do pomoci rozvojovým krajinám vo forme organizovania školení, študijných pobytov, konzultačných služieb a monitorovacích misií, ktoré vyplývali z požiadaviek jednotlivých krajín.

 Výhodou spolupráce s UNIDO v danej oblasti sú dlhoročné skúsenosti a „know-how“ tejto organizácie a jej odborníkov. Pod vedením súčasného generálneho riaditeľa                           C. Magariňosa sa od roku 1998 podarilo v rámci štruktúry UNIDO zrealizovať celý rad inštitucionálnych reforiem, vďaka ktorým organizácia potvrdila svoju relevantnosť v rámci systému OSN a nachádza sa v dobrej finančnej situácii (pozn.: v roku 2004 dosiahla výška realizovaných projektov rozvojovej pomoci UNIDO hodnotu takmer 100 mil. USD). V tejto súvislosti stojí za zmienku nezávislá štúdia britského Ministerstva pre medzinárodný rozvoj z roku 2004, podľa ktorej UNIDO patrí medzi najefektívnejšie organizácie spomedzi 23 multilaterálnych inštitúcií skúmaných v rámci uvedenej štúdie.  

Koncepcia spolupráce SR  a UNIDO  na roky 2005 - 2007 má za cieľ formulovať nový rámec spolupráce SR a UNIDO na najbližšie roky. Jej formálno-právnym základom bude Administratívna dohoda medzi UNIDO a vládou SR týkajúca sa účelového príspevku   do Fondu pre priemyselný rozvoj, ktorej návrh sa predkladá vláde na schválenie ako súčasť tohto materiálu. Návrh administratívnej dohody predpokladá ustanovenie spoločného programového výboru SR - UNIDO, ktorého úlohou bude výber, posudzovanie a schvaľovanie konkrétnych rozvojových projektov. Pri výbere projektov budú zohľadňované jednak priority zamerania UNIDO a taktiež teritoriálne priority definované v Strednodobej koncepcii oficiálnej rozvojovej pomoci SR na roky 2003-2008. UNIDO bude slovenskej strane predkladať priebežné a záverečné správy o realizácii projektov. Na financovanie projektov sa v nadchádzajúcom období rokov 2005-2007 predpokladá využitie finančných prostriedkov, ktorými SR v súčasnosti disponuje na účte Fondu pre priemyselný rozvoj (takmer 350.000,- USD) ako zostatku po predchádzajúcich aktivitách SR v rámci UNIDO. Materiál nekladie nárok na ďalšie finančné prostriedky zo štátneho rozpočtu.

Z uvedeného dôvodu predkladaný materiál nevyžaduje čerpanie nových finančných prostriedkov zo štátneho rozpočtu. Súčasne je však návrh administratívnej dohody stavaný tak, že po ukončení a vyhodnotení danej etapy realizácie rozvojových projektov umožní slovenskej strane, v nadväznosti na príslušné rozhodnutie vlády SR, pokračovať v takejto forme spolupráce s UNIDO aj v ďalšom období na báze pravidelných donorských príspevkov SR prostredníctvom Fondu priemyselného rozvoja.

Materiál prešiel medzirezortným pripomienkovým konaním a Porada vedenia MH SR odporučila  predložiť materiál na rokovanie vlády SR.